Avdeling TØH 030408

Høringsuttalelse om NOU 2008:3 SETT UNDER ETT. Ny struktur for høyere utdanning. 
Avdelingsstyret på TØH har med utgangspunkt i NOU 2008:3 og Høringsutspill fra rektoratet datert 28.02.08 (se http://www.hist.no/aktuelt/stjernoutvalget) utarbeidet og vedtatt følgende høringsuttalelse.
Det er viktig å presisere at avdelingsstyret i denne høringsuttalelsen fokuserer på temaer og problemstillinger som fremstår som viktig for styringen, organiseringen og finansieringen av høyere økonomisk-administrativ utdanning ved TØH/HiST. 
I noen tilfeller viser vi til uttalelser fra NOU 2008:3 eller til Hist mener i Høringsutspill fra rektoratet datert 28.02.08.
 (HiST mener side 5) 
Avdeling TØH ønsker tilføyd/presisert at styringen av utdanningspolitikken i sterkere grad skal baseres på fagmiljøenes/avdelingenes faglige resultat. Konkurransen om ressurser, både studenter, vitenskapelig personale og FoU- midler, er blitt mer hardere. I enkelte tilfeller skjer dette på nasjonal basis, men vi ser nå et stadig større bevegelse i retning av internasjonalisering og konkurranse over landegrensene. De beste studenter og vitenskapelig personale søker seg til studiesteder og miljøer som har markert seg positivt faglig, pedagogisk og vitenskapelig. 

Forslag til revidert kulepunkt 1 på side 5

Nasjonal styring av utdanningspolitikken bør i hovedsak være basert på den kvalitet og produktivitet som fagmiljøene (den enkelte høyskole eller avdeling) viser gjennom nasjonale evalueringer. Konkrete resultat i form av studiepoengproduksjon og FoU- publisering bør få betydning både for budsjettildeling og institusjonell plassering. Fagmiljøenes internasjonale nettverk, utveksling og faglige resultatene må også tillegges vekt i styringsdebattene. 
Fagmiljøer som konkurransemessig har utmerket seg i positiv retning, bør få faglig autonomi og rammevilkår som muliggjør videre faglig utvikling. ( Dette er også i samsvar med NOU2008:3 påpekning av behovet for konsentrasjon av forskning)
Avdelingsstyret på TØH støtter uttalelsen om at fylker og regioner ikke skal kobles inn i styringen av institusjonene.    

(HiST mener side 7)

Avdelingsstyret kan langt på vei støtte høringsuttalelsen om flercampusmodellen. Vi vil imidlertid vise til NOU 2008:3 pkt 6.10 hvor utvalget ser for seg en kombinasjon av flercampusmodellen med elementer fra prosess- og differensieringsmodellen.

I kulepunkt 2 på side 7 bør HiST støtte Stjernøutvalgets ”kombinasjonsløsning” med flercampus og prosess- og differensieringsmodell inn i HiSTs høringsuttalelsen. Det synes som om fleksibilitet og åpne mulighetssenarioene blir ivaretatt med en slik modell. TØH kan da utad fremstå som Trondheim Business School og innad samarbeide med fagmiljøer både på HiST og NTNU. 
Den beste organiseringen av den økonomisk administrative utdanningen i Trondheim vil være en egen ”business school” under NTNU (på andre nivå) og i nært samarbeid med økonomimiljøene på SVT fakultetet. Den nest beste løsningen vil være som egen ”business school” under HiST (på andre nivå) med tett samarbeid med økonomimiljøene ved SVT fakultetet ved NTNU.  
Forslag til revidert kulepunkt eller nytt kulepunkt på side 7

Vi mener at fremtidens institusjonsmodell (i Trondheim) bør baseres på en flercampusmodell hvor prosess- og differensieringsmodellene inkluderes, slik at fagmiljøene ved de nåværende institusjonene (NTNU og HiST og eventuelt de andre høyskolene i Midt-Norge) får anledning til å drøfte seg frem til faglig samarbeid og eventuelle organisasjonsmodeller som ivaretar indre komplementaritet og som utad styrker faglig profil, synlighet og konkurransemulighet. Den beste modellen for framtidig siviløkonomutdanning vil være en egen ”business school” (på andre nivå) under NTNU i tett samarbeid med økonomimiljøene ved SVT fakultetet.  
Det kan her tilføyes at avdelingsstyret på TØH ser positivt på et samarbeid med økonomimiljøene på NTNU. En viktig forutsetning for videre vekst og samarbeid er at de tre hovedmiljøene, IØT og ISØ på NTNU og TØH på HiST får beholde sine faglige hovedprofiler og fortrinn. Fremtidig faglig vekst vil skje i grenseområdene mellom de tre fagmiljøene uten at det går på bekostning av de tre fagmiljøers fortrinn og/eller profil.
Konkret: På TØH skal vi fortsatt tilby bachelor, master og forhåpentligvis PhD i bedriftsøkonomi. Eksempelvis Konkurransefortrinnet som tittelen Siviløkonom gir, må ikke ofres i denne prosessen. På NTNU skal de også beholde sine fagprofiler. IØT utdanner sivilingeniører på en utmerket måte og det skal de også ha anledning til i fremtiden.

(HiST mener nederst på side 7) 

Avdelingstyret på TØH ser en politisk og habilitetsmessig betenkelighet med at fast ansatt rektor også skal ha stemmerett i høyskolestyret. 
Avdelingsstyret ønsker at studentenes rolle i styrene skal inn i høringsuttalelsen. 

Avdelingsstyret på TØH savner uttalelse om forholdet høyskolestyre og fakultets/ avdelingsstyre. I dagens situasjon er dette forholdet uklart.  
(HiST mener side 10)

Avdelingsstyret på TØH er enig i uttalelsen om finansiering. Når det på nåværende tidspunkt er relativt åpent hvilket utfall denne prosessen vil ha, med andre ord hvor og hvordan havner HiST, bør vi kunne si følgende
Den fremtidige finansieringsmodellen bør uavhengig av organisasjonsmodell (universitet, vitenskapelig høyskole eller høyskole) ha budsjettildelinger som avspeiler enhetens faglige kvalitet, nivå og produktivitet. Historiske ”tall” og statiske organisasjonstilknytninger må få mindre betydning i fremtidens finansiering av høyere utdanning.

(HiST mener side 11)
Innenfor økonomiutdanningene har Nasjonalt Råd for Økonomisk- administrativ utdanning (NRØA) fungert som både normsetter og som viktig pådriver i mange faglige saker. Avdelingsstyret på TØH ønsker at det positive ved dette blir ivaretatt i høringsuttalelsen. Eksempelvis er det i regi av NRØA at Forskerskolen i bedriftsøkonomi er blitt realisert. Tvilen øverst på side 11 bør differensieres.
